Imtella' Lulju 17, 2021 Rapport: Tony Dimech L-Orkestra Filarmonika Nazzjonali ta' Malta ser terġa' tiddebutta mill-ġdid quddiem udjenza 'live' permezz ta' diversi kunċerti li ser jittellgħu matul din il-ġimgħa fi Pjazza Teatru Rjal fil-Belt Valletta. L-Orkestra Filarmonika Nazzjonali ta' Malta reġgħet ser tpaxxi lill-udjenzi bil-varjetà ta' mużika li ser tindaqq, fosthom siltiet mużikali ta' films li nġibdu f'Malta. "Huma propju 3 kunċerti li l-MPO ser terġa' tesibixxi lilha nnifisha għall-udjenzi; għandna kunċerti varji ta' orkestra kbira b'repertorju sinfoniku u repertorju ta' films li nħadmu hawn Malta," spjega Jean Noel Attard, Manager tal-Marketing tal-Orkestra Filarmonika. Is-Sur Attard spjega li l-kunċerti ser jittellgħu matul din il-ġimgħa anke taħt id-direzzjoni ta' diretturi mużikali barranin. Wieħed mill-kunċerti msejjaħ Side by Side ser jagħti opportunità lill-mużiċisti tal-Malta Youth Orkestra li jdoqqu mal-mużiċisti tal-Orkestra Filarmonika. "Propju llum qed naraw waqt waħda mill-provi s-surmast ta' fama internazzjonali, Pablo Gonzalez, li qiegħed jidderieġi l-membri tal-Youth Orkestra flimkien mal-membri tal-Philarmonic Orkestra. Wieħed mill-għanijiet tal-kunċert 'Side by Side' huwa li ,kemm li jdoqqu flimkien u b'hekk nagħtu esperjenza u nabbinawha mad-dinamizju taż-żgħażagħ tagħna, kif ukoll noffru l-opportunità tal-Malta Youth Orchestra jdoqqu taħt solisti u direttur ta' fama internazzjonali." Il-kunċerti ser isiru bil-kollaborazzjoni tal-Malta Film Commission bil-għan li t-talent Malti jkun apprezzat ferm aktar, filwaqt li tinferex l-informazzjoni dwar dak li jseħħ fl-industrija tal-films. Il-Kap Eżekuttiv tal-Orkestra Filarmonika, Sigmund Mifsud, sostna li l-pandemija ħarġet l-importanza tal-mużika fil-ħajja għall-bniedem, tant li l-Orkestra Nazzjonali użat is-sitwazzjoni li ġabet magħha l-pandemija biex twessa' l-udjenzi tagħha, tant li aktar minn 5 miljun persuna minn 45 pajjiż segwewha fuq il-pjattaforma diġitali.